અમેરિકામાં સરકાર નહીં પણ ખાનગી કંપનીઓ સૌર ઊર્જાને મહત્ત્વ આપી રહી છે. ચીનની સરકાર સૌર પેનલને વધુમાં વધુ સસ્તી બનાવીને દુનિયાભરમાં નિકાસ કરી રહી છે. અમેરિકામાં ઇલોન મસ્કની કંપનીઓ ઇલેક્ટ્રિક કાર, કાર ચલાવવા માટે વધારે સારી બેટરી અને તે બેટરીને ચાર્જ કરવા માટે સોલર પેનલ સાથેના રીચાર્જ સ્ટેશનો બનાવી રહી છે. તેની પોતાની સોલરસીટી નામની સોલર પેનલ કંપની પણ છે. થોડા વર્ષમાં સમગ્ર અમેરિકામાં ઠેરઠેર સોલર પેનલના રીચાર્જ સ્ટેશનો ઊભાં થયાં હશે. સમગ્ર દેશમાં ઇલેક્ટ્રિક કાર ફરતી હશે. પેટ્રોલની જરૂર જ નહીં. ટ્રક અને બસ પણ ઇલેક્ટ્રિક બનાવવાની તૈયારી છે. સમગ્ર ટ્રાન્સપોર્ટેશન અમેરિકામાં સૂર્ય આધારિત થઈ જશે, ત્યારે કલ્પના કરો કે અમેરિકાની સ્થિતિ કેવી હશે.